 NA WYCLIFFE NYABERI SERIKALI imewataka wasimamizi wa vyuo vikuu vya umma kusitisha uajiri wa wafanyakazi wa ngazi za chini hadi itakapotatua changamoto ya malimbikizo ya madeni yanayozonga taasisi hizo. Waziri wa Elimu Ezekiel Machogu amesema vyuo hivyo haviwezi kuendelea kuajiri wafanyakazi huku vikitegemea ufadhili kutoka kwa serikali kujimudu. Bw Machogu anasema kwa kufanya hivyo, vyuo vitaiongezea serikali madeni ambayo tayari ni mazito kuyalipa. Kulingana na mbunge huyo wa zamani wa Nyaribari Masaba, vyuo vikuu vya umma nchini vina malimbikizo ya madeni ya zaidi ya Sh70 bilioni ambayo yanafaa kulipwa ndiposa visizame. Akiongea Jumanne alipozuru Chuo Kikuu cha Kisii, Bw Machogu alisema ikiwa kuna uajiri wowote utakaofanywa vyuoni kwa sasa, ni sharti uwe ule wa wahadhiri kwani wao hutekeleza jukumu kubwa kwa ufunzaji wa kozi katika taasisi hizo. “Hakuna fedha zaidi zitakazotolewa kwa ajili ya wafanyakazi wengine wa ngazi za chini vyuoni. Ikiwa kuna uajiri wowote, lazima zingatio liwe kwa wahadhiri pekee,” waziri Machogu alieleza. “Tunaomba uongozi wa chuo hiki na seneti na bodi nyingine katika vyuo vikuu kwamba tunahitaji kupunguza kiwango cha wafanyikazi. Itakapobidi, uajiri utafanyika katika matukio ya dharura yanayosababishwa na upungufu ambao hauwezi kuepukika. Hatutaajiri tena hadi tutatue changamoto za kifedha tulizo nazo katika vyuo vyetu vya umma,” Bw Machogu alidokeza. Aidha alivitaka vyuo hivyo kukumbatia tekolojia mpya na kutoa kozi zenye ubora zitakazowasaidia wahitimu kukabiliana na changamoto watakazozipata baada ya kuajiriwa. Bw Machogu aliandamana ziarani na Katibu Mkuu kwenye Wizara ya Nyumba na Ustawi wa Miji Charles Hinga. Bw Hinga alidokeza kuwa serikali itasaidia kujenga nyumba nyingi za kisasa katika taasisi za elimu ya juu ili kupunguza msongamano wa wanafunzi mabwenini. Chuo Kikuu cha Kisii kitafaidika na ujenzi wa vyumba vitakavyohifadhi zaidi ya wanafunzi 10,000. Naibu Chansela mpya wa chuo hicho Profesa Nathan Ogechi alisifiwa kwa kuitwaa nafasi ya kuongoza Kisii na alishukuriwa na waziri kwa mageuzi ambayo alikuwa ameanzisha chuoni. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  